लिभरपुलको पकड बलियो
लिभरपुलले इंग्लिस प्रिमियर लिगमा आइतबार राति साउथह्याम्पटनलाई २–० ले हराएर शीर्ष चारमा आफ्नो पकड बलियो बनाएको छ । यसअघि म्याट रिचीको गोलले न्युकासल युनाइटेडले म्यानचेस्टर युनाइटेडलाई १–० ले स्तब्ध पारेको थियो । 
लन्डन — लिभरपुलले इंग्लिस प्रिमियर लिगमा आइतबार राति साउथह्याम्पटनलाई २–० ले हराएर शीर्ष चारमा आफ्नो पकड बलियो बनाएको छ । यसअघि म्याट रिचीको गोलले न्युकासल युनाइटेडले म्यानचेस्टर युनाइटेडलाई १–० ले स्तब्ध पारेको थियो । लिगमा म्यानचेस्टर पछिल्ला तीन खेलमा पराजित भएको यो दोस्रोपल्ट हो । यो हारले म्यानचेस्टर शीर्षस्थानमाको सहरी प्रतिद्वन्द्वी म्यानचेस्टर सिटीभन्दा १६ अंकले पछाडि रह्यो ।सेन्ट मेरिजमा लिभरपुलका लागि रोबर्टो फिर्मिन्हो र मोहमद सलाहले गोल गरे । ब्राजिली खेलाडी फिर्मिन्होले छैटौं मिनेटमा पहिलो गोल गरे । उनको यो सिजनको व्यक्तिगत २० औं गोल रह्यो । लिभरपुलबाट दोस्रो गोल ४२ औं मिनेटमा सम्भव भयो । इजिप्टका सलाहले लिभरपुलका लागि आफ्नो सुन्दर लय कायम राखे । पराजित साउथह्याम्पटन पुछारबाट तेस्रोमा छ । लिगका पछिल्ला ५ खेलमा यो पहिलो हार हो ।स्पेनम्याड्रिड– लुइस स्वारेजको गोलले मान्यता नपाएपछि बार्सिलोनाले स्पेनी ला लिगमा आइतबार राति गेटाफेसँग निराशाजनक गोलरहित बराबरी खेलेको छ । लिग तालिकाको शीर्षस्थानको बार्सिलोना जित निकाल्न नसकेको यो लगातार दोस्रो साता हो । स्वारेजले हाफ टाइमअगाडि लियोनल मेसीको पासलाई पोस्टको दिशा दिए पनि त्यो खुसी लामो समय टिक्न सकेन । त्यसलाई रेफ्रीले अफसाइड करार गरिदिएको थियो ।आइतबारको अर्को प्रमुख खेलमा भ्यालेन्सियाले लेभान्टेलाई ३–१ ले हरायो । टोली तालिकाको तेस्रो स्थानमा उक्लियो । भ्यालेन्सियासँग ४३ अंक छ । उसले रियल म्याड्रिडलाई उछिनेर यो स्थान हात पारेको हो । रियलसँग ४२ अंक छ । बार्सिलोना भने ५९ अंकमा शीर्षस्थानमा छ र उसका पछाडि एट्लेटिको म्याड्रिड ५२ अंकसहित दोस्रो स्थानमा छ । अन्य खेलमा सेभियाले जिरोनालाई १–० ले हरायो भने सेल्टा भिगो र स्पान्योलले २–२ को बराबरी खेले ।